Author: skvareninova
Last saved by: kyselova
Company: UVSR

Predkladacia správa

Materiál „Ročná správa o nezrovnalostiach za rok 2009“ (ďalej len „správa“) na rokovanie vlády Slovenskej republiky predkladá vedúci Úradu vlády Slovenskej republiky na základe úlohy B. 3. uznesenia vlády SR  č. 547 z 27. júna 2007 k návrhu Národnej stratégie ochrany finančných záujmov Európskeho spoločenstva v Slovenskej republike (ďalej len „národná stratégia“) a na základe úlohy 6. 5 Akčného plánu k Národnej stratégii ochrany finančných záujmov Európskeho spoločenstva v Slovenskej republike schváleného uznesením vlády SR č. 889/2007 zo dňa 17. októbra 2007 k návrhu Akčného plánu k Národnej stratégii ochrany finančných záujmov Európskeho spoločenstva v Slovenskej republike. Správa má informatívny charakter a predkladá sa tretíkrát. 

Cieľom správy je informovať vládu Slovenskej republiky o  počte a  druhoch jednotlivých nezrovnalostí, ktoré boli nahlásené odboru ochrany finančných záujmov Európskej únie a boja proti korupcii sekcie kontroly a boja proti korupcii Úradu vlády SR, ako aj Colnému riaditeľstvu SR.

Správa bola vypracovaná v spolupráci s Colným riaditeľstvom Slovenskej republiky  a  následne prerokovaná a schválená per rollam Riadiacim výborom pre ochranu finančných záujmov Európskej únie v Slovenskej republike dňa 24. septembra 2010.

Prijatie predloženého materiálu nemá finančný, ekonomický a environmentálny vplyv, vplyv na zamestnanosť a podnikateľské prostredie, taktiež  nemá dopad na výdavky štátneho rozpočtu.